
_START_ARTICLE_
Bente Hagelund
_START_SECTION_
Baggrund og uddannelse
_START_PARAGRAPH_
Bente Hagelund er student fra Kalundborg Gymnasium (1975-1978). Hun studerede jura på Københavns Universitet og dimitterede som cand.jur. i 1985. Under og efter studietiden var hun frivillig rådgiver i Københavns Retshjælp i perioden fra 1983 til 1988. I 2013 færdiggjorde hun HD i organisation og ledelse fra Syddansk Universitet._NEWLINE_Siden 2010 har hun fungeret som en del af DJØFs mentorkorps med særlig fokus på talentudvikling af unge kvindelige ledere, det såkaldte Talentmentorprogram._NEWLINE_Hun er medstifter af den danske NGO Friends of Shamayita Math, der støtter kvinders og pigers uddannelse og sundhed i et fattigt landområde i det østlige Indien.
_START_SECTION_
Erhvervskarriere
_START_PARAGRAPH_
Bente Hagelund blev i 2010 rektor og administrativ leder af Folkeuniversitetet i København. Hun har tidligere været ansat som vicedirektør i Dansk Almennyttigt Boligselskab og som fakultetsdirektør på Københavns Universitet. I sin karrieres første år fungerede hun som fuldmægtig i Justitsministeriet og hos Folketingets Ombudsmand._NEWLINE_Bente Hagelund har undervist universitetsstuderende og offentlige sagsbehandlere i offentlig ret siden 1986, og hendes faglige udgivelser bruges i dag som pensum på danske universiteter og professionshøjskoler.